กรุงไทยเล็งซื้อหุ้นขี่กระแสศก.
บลจ.กรุงไทยคาดหุ้นไปอีกไม่ไกล เล็งเป้าดัชนี 1,475 จุด เชื่อหุ้นดีราคาถูกหายาก แนะลงทุนเกาะเศรษฐกิจช่วง 1-3 ปี
9 ม.ค. 2556

บลจ.กรุงไทยคาดหุ้นไปอีกไม่ไกล เล็งเป้าดัชนี 1,475 จุด เชื่อหุ้นดีราคาถูกหายาก แนะลงทุนเกาะเศรษฐกิจช่วง 1-3 ปี
นายสมชัย บุญนำศิริ กรรมการผู้จัดการ บริษัทหลักทรัพย์จัดการกองทุน (บลจ.) กรุงไทย กล่าวว่า ปีนี้บริษัทตั้งเป้าดัชนีหุ้นตลาดหลักทรัพย์ไว้ที่ 1,475 จุด และคาดว่าทิศทางตลาดหุ้นไทยจะเริ่มชะลอตัวลดความร้อนแรงลงจากปีที่ผ่านมา มีโอกาสเพิ่มขึ้นอีกไม่มาก และมีความผันผวนมากขึ้น 
ทั้งนี้ มีปัจจัยเสี่ยงเรื่องภาวะเศรษฐกิจต่างประเทศ ทั้งในสหรัฐ ยูโรโซน จีน และแนวโน้มนโยบายการเงินการคลัง ขณะที่ปัจจัยเสี่ยงภายในประเทศ ได้แก่ ผลประกอบการของบริษัทจดทะเบียน ว่าจะสามารถผลักดันราคาหุ้นได้หรือไม่ 
“การเลือกหุ้นเพื่อลงทุนในช่วงต่อจากนี้ไปจะเป็นงานยากและท้าทายมากขึ้น โดยเฉพาะหลังจากที่หุ้นปรับตัวมามากพอสมควร การหาหุ้นที่ถูกมองข้ามและราคายังไม่ค่อยปรับขึ้น นับว่าหาได้ยาก ดังนั้น จึงกำหนดกรอบการคัดสรรหุ้นให้สอดคล้องกับแนวโน้มและทิศทางการลงทุนที่คาดว่าจะเกิดขึ้นในระยะ 1-3 ปีข้างหน้า เช่น การเข้าสู่ช่วงวัฏจักรการลงทุนรอบใหม่ของเศรษฐกิจไทย การลงทุนในโครงสร้างพื้นฐานขนาดใหญ่” นายสมชัย กล่าว 
นอกจากนี้ นายสมชัย กล่าวอีกว่า ต้องเลือกหุ้นให้สอดรับกับแนวโน้มที่กำลังจะเกิดขึ้น เช่น การขยายตัวของตลาดจากการเปิดเขตการค้าเสรีการเพิ่มปริมาณการท่องเที่ยวในภูมิภาค การเคลื่อนย้ายทุน ทรัพยากร และแรงงานที่เปิดกว้างขึ้น โครงสร้างประชากรไทยที่เข้าสู่สังคมของคนสูงวัย และอิทธิพลของเทคโนโลยีการสื่อสาร โซเชียลเน็ตเวิร์ก 
“ดังนั้น การเลือกหุ้นปีนี้จะอยู่ในกลุ่มธุรกิจที่ได้รับประโยชน์ ได้แก่ วัสดุก่อสร้าง อสังหาริมทรัพย์ เทคโนโลยีสารสนเทศและการสื่อสาร ธนาคารพาณิชย์ ธุรกิจท่องเที่ยวและอุตสาหกรรมต่อเนื่อง โรงพยาบาล บรรจุภัณฑ์ อาหาร และธุรกิจประกัน” นายสมชัย กล่าว 
พร้อมกันนี้ นายสมชัย กล่าวว่า ประชุมคณะกรรมการจัดการลงทุน อนุมัติจ่ายเงินปันผล 2 กองทุน มูลค่ารวมมากกว่า 163 ล้านบาท ได้แก่ กองทุนเปิดกรุงไทย ซีเล็คทีฟ อิควิตี้ ฟันด์โดยปิดสมุดทะเบียนในวันที่ 9ม.ค. และจ่ายเงินวันที่ 16 ม.ค. อัตรา 1.25 บาทต่อหน่วย กองทุนเปิดไทยสร้างโอกาส 2 บาทต่อหน่วย